Polzela, dne 28.11.2016

**ČEVLJAR – POKLIC V IZUMIRANJU**

Za fotografiranje, opis in prikaz poklica čevljar za natečaj »odkrij svoj talent« sem se odločila iz razloga, ker čevljarjev skoraj ni. Imaš lepe, udobne, priljubljene čevlje, ki ti polepšajo dan, ker je tvoja noga zadovoljna. S časoma se izrabijo, želiš jih obnoviti ali popraviti pa ne najdeš mojstra, ki bi to delo kvalitetno opravil. Poklic se mi zdi atraktiven, zanimiv, poseben, saj niti par čevljev ni enak. Vendar sem na svetovnem spletu pridobila informacijo, da je ta poklic v izumiranju. Žalostno. Je pa res, da je poklic čevljar za moško populacijo, ženska populacija pa je glavna, ki potrebuje in išče njihove storitve.

Poklic čevljarja je celostno zasnovan poklic za samostojno izdelovanje delov obutve in njihovo sestavljanje v končne izdelke (copate, natikače, čevlje, gležnarje in škornje) za poklicne, vsakdanje, modne in športne namene. Čevljar obvlada klasični postopek dela od delitve materiala, obdelave do sestave izdelka, tako da posamične dele sproti pripravlja in sestavlja celoto, po predhodnem dogovoru z naročnikom ali obutev le popravlja. (http://www.rtvslo.si/modro/content.php?id=1107.12.2015)

Čevljar je človek, ki rad dela z ljudmi, jim zna prisluhniti, svetovati in iskreno povedati, ali se čevelj splača popravit ali ne. Imeti mora ustvarjalno žilico, sposobnost za ročne spretnosti, biti organiziran, se držati rokov in slediti modnim trendom.

Pa naj še kdo reče, da to ni zanimiv poklic. Nobene monotonosti ni v njem. Še čevlja nista enka. Levi čevelj je potrebno podaljšati, desnega pa razširiti. Naj bi imeli ljudje levo nogo daljšo, desno pa širšo. Spoznava nove materiale, preizkuša njihove lastnosti.

Delo čevljarja poteka v zaprtem, v naravnem ali umetnem klimatsko urejenem prostoru. Delo se opravlja sede in stoje. Uporaba lepil, barvil in drugih kemikalij lahko povzroči alergije kože ali dihal. Pri delu sede je drža telesa upognjena, utrujajoča je tudi velika intenzivnost dela.

Materiali za izdelavo obutve so različni: od usnja, gume, lesa, tekstila in umetnih materialov do lepil, kovinskih okraskov, okovja, sukancev, barv, lakov in čistil. Pomembna je dokumentacija. Med pomembne dokumente sodijo mere stopal, tehnična dokumentacija, krojne šablone, tržna dokumentacija izdelka in navodila za delo in varnost.

Poleg strojev so zelo pomembna značilna čevljarska orodja: kopita, sekala, noži, igle in vodila.

Značilnosti poklica čevljar:

* potrebna je poklicna izobrazba (prednost je, če ima oseba narejen mojstrski izpit za čevljarja),
* velja za ustvarjalen poklic in raznoliko delo,
* povprečna bruto plača za lansko leto je znašala 1000 €,
* dobre plati poklica: delo poteka v pokritih in ogrevanih prostorih in sam lahko izbiraš delovni čas,
* slabost je ta, da je to delo z lepili in hlapljivimi snovmi, čedalje manj je povpraševanja po ročno izdelani obutvi, materiali so dragi in večino cenenih čevljev se ne izplača popravljati. (http://www.rtvslo.si/modro...)

Dejstva, ki so me razžalostila:

**V Sloveniji imamo nekaj manj kot 100 obrtnikov, ki se ukvarjajo s to dejavnostjo, naslednikov za ta poklic enostavno ni. (**[https://www.mojazaposlitev.si/novice/iskalci/ Cevljar--poklic-v-izumiranju-ali-nova-priloznost-za-mlade-865.php](https://www.mojazaposlitev.si/novice/iskalci/%20Cevljar--poklic-v-izumiranju-ali-nova-priloznost-za-mlade-865.php)**)**

Za opravljanje poklica čevljarja se zahteva srednja poklicna izobrazba in ustrezne delovne izkušnje. V zadnjih letih nobena izmed srednjih šolv Sloveniji nima razpisanega izobraževanja za poklic čevljar. (<http://www.mestomladih.si/dijaski-os/clanki/poklic-cevljar/>)

V starih časih so mu rekli »šoštar«, danes ga imenujmo čevljar. Iz zgoraj omenjenih podatkov pa naši otroci ne bodo poznali ne šoštarja in ne čevljarja.

Sama sem osebno obiskala čevljarstvo Koren. Družinska tradicija izhaja iz roda v rod, tako je tudi sedaj gospod Ivan, ki je nadaljeval delo čevljarja po pokojnem očetu. Gospod Ivan je nabral dovolj delovnih let in se je upokojil, ima naslednika moškega spola, ki nadaljuje njegovo družinsko tradicijo in opravlja storitve čevljarja. Gospod Ivan je zelo vesel in ponosen na svojega sina, ki se je odločil za poslovno in poklicno pot, kakršno je imel sam. Z veseljem sta mi pokazala in predstavila čevljarsko delavnico. V mislih sem imela, da posnamem nekaj fotk in odidem. Gospoda sta bila zelo prijazna in pripravljena prikazati razna čevljarska dela in orodja. Prav zanimivo je bilo. Čas je tekel, pogovor je bil fenomenalen. Moram priznati, da je bilo na popravilu največ ženskih čevljev z visoko peto, tako, da so trditve, da smo ženske največje uporabnice čevljarskih storitev, drži. Prepričala sem se na lastne oči. Fantje, ki ne veste, kaj bi počeli, ko boste veliki, priporočam vam poklic čevljarja. Boste na toplem, velikega prahu ni, malo diši po lepilih še bolj po usnju. Vidiš čevlje takšne in drugačne, barve so raznolike, kot mavrica, oči gledajo lepe stvari, saj večinoma hodijo k njim dekleta, ženske in gospe. Ne bo vam žal, če postanete mojstrski čevljar.

Vso srečo pri poklicni odločitvi! Važno je, da v življenju počneš stvari, ki jih delaš s srcem in dušo, da verjameš v svoje delo, da v tem, kar počneš, uživaš-to je ključ do poklicne sreče.

Vita Taja Cocej,

7. razred, OŠ Polzela, mentorica ga. Danica Gobec